input: KOMISJONI RAKENDUSOTSUS,
  16. juuni 2014,
  millega kehtestatakse koostööprogrammide nimekiri ja näidatakse ära Euroopa Regionaalarengu Fondist eraldatava toetuse kogusumma iga programmi puhul, mis kuulub Euroopa territoriaalse koostöö eesmärgi hulka ajavahemikul 2014 kuni 2020
  (teatavaks tehtud numbri C(2014) 3776 all)
  (2014/366/EL)
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1299/2013 erisätete kohta, mis käsitlevad Euroopa Regionaalarengu Fondist toetuse andmist Euroopa territoriaalse koostöö eesmärgil, (1) eriti selle artiklit 4,
  olles konsulteerinud Euroopa Parlamendi ja nõukogu 17. detsembri 2013. aasta määruse (EL) nr 1303/2013 (millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006) (2) artikli 150 lõike 1 kohaselt loodud Euroopa struktuuri- ja investeerimisfondide koordineerimiskomiteega
  ning arvestades järgmist:
  (1)
  Määruse (EL) nr 1299/2013 artikli 4 lõikes 1 määratakse kindlaks Euroopa territoriaalse koostöö eesmärgi jaoks ette nähtud vahendid ning nende jaotus piiriülese, riikidevahelise ja piirkondadevahelise koostöö vahel.
  (2)
  Määruse (EL) nr 1299/2013 artikli 4 lõike 3 kohaselt teatas komisjon igale liikmesriigile, milline on talle aastate kaupa vastavalt kõnealuse artikli kriteeriumidele ja meetodile ette nähtud osa piiriülese ja riikidevahelise koostöö kogusummast.
  (3)
  Määruse (EL) nr 1299/2013 artikli 4 lõike 3 kohaselt teavitas iga liikmesriik teatatud summade põhjal komisjoni sellest, kas ja kuidas ta on kasutanud kõnealuse määruse artiklis 5 ette nähtud ülekandmise võimalust ning milline on seega vahendite lõplik jagunemine nende piiriülese ja riikidevahelise koostöö programmide vahel, milles liikmesriik osaleb.
  (4)
  Määruse (EL) nr 1299/2013 artikli 4 lõike 4 kohaselt määravad komisjon ja asjaomased liikmesriigid kindlaks Euroopa Regionaalarengu Fondist (ERF) Euroopa Parlamendi ja nõukogu määruse (EL) nr 232/2014 (3) raames Euroopa naabruspoliitika rahastamisvahendi (ENI) alusel piiriülesteks ja merepiirkonna programmideks makstava toetuse ning Euroopa Parlamendi ja nõukogu määruse (EL) nr 231/2014 (4) raames ühinemiseelse abi rahastamisvahendi (IPA II) alusel piiriülesteks programmideks makstava toetuse. Kuna ERFist ENI alusel piiriülesteks ja merepiirkonna programmideks makstava toetuse summat ei ole veel kokku lepitud, määratakse käesolevas otsuses kindlaks vaid IPA II summad.
  (5)
  Määruse (EL) nr 1299/2013 artikli 4 lõikes 3 nähakse ette, et komisjon võtab vastu otsuse, milles esitatakse kõigi koostööprojektide loetelu ja märgitakse iga programmi ERFi toetuse kogusumma.
  (6)
  Seetõttu tuleb koostada koostööprojektide loetelu ja märkida iga programmi ERFi toetuse kogusumma,
  ON VASTU VÕTNUD KÄESOLEVA OTSUSE:
  Artikkel 1
  Piiriüleste koostööprojektide loetelu ja iga programmi Euroopa Regionaalarengu Fondi (ERF) toetuse kogusumma on sätestatud I lisas.
  Artikkel 2
  Riikidevaheliste koostööprojektide loetelu ja iga programmi ERFi toetuse kogusumma on sätestatud II lisas.
  Artikkel 3
  Piirkondadevaheliste koostööprojektide loetelu ja iga programmi ERFi toetuse kogusumma on sätestatud III lisas.
  Artikkel 4
  ERFist määruse (EL) nr 231/2014 raames ühinemiseelse abi rahastamisvahendi (IPA II) alusel piiriülesteks programmideks makstav toetus on sätestatud IV lisas.
  Artikkel 5
  Käesolev otsus on adresseeritud liikmesriikidele.
  Brüssel, 16. juuni 2014